In nomine sancte et individue Trinitatis Karolus Dei gratia rex. Quicquid divinis cultibus mancipatis munificentie largitate conferimus, profuturum nobis ad eternam beatitudinem facilius obtinendam omnino confidimus. Itaque notum sit omnibus sancte Dei ecclesie fidelibus et nostris, presentibus atque futuris, quia pro absolutione peccatorum nostrorum, quasdam res juris nostri in pago Cabilonensi et Lugdunensi sive Matiscensi sitas, sancte matri ecclesie Matisconis civitatis, in honore Beati Vincentii martiris Christi fundate, cui autore Deo Bredincus reverendus pontifex presidere cognoscitur, placuit nobis conferre ecclesiasticoque jure perpetuo habendas regaliter delegare, hoc est Tornutium cum triginta mansorum integritate et rerum aliarum omnium et cum familia et plenitudine veluti eas dominii usu habuisse nos manifestum constat, unde etiam altitudinis nostre scriptum hoc fieri jussimus, per quod eumdem castrum prescripte sancte ecclesie a nobis conlatum seu delegatum constituimus atque firmamus, ut prefatus episcopus et successores ejus sine cujuspiam contradictione aut minoratione, sicut alias facultates premisse sedis, ita easdem res canonica administratione parentis temporibus possideant, ordinent atque disponant. Post illius videlicet decessum, id est Radonis sacerdotis, qui eam nostra concessione beneficiario jure habere cognoscitur, et idem pontifex et successores ejus in die obitus genitoris nostri augusti Hludovici, que est XII kal. julii, et in die obitus genitricis nostre Judith auguste, que est XIII kal. maii, et in die nativitatis nostre que est idibus junii, et in die inunctionis nostre per misericordiam Dei in regem, que est VII idus junii, et post vocationem ex hoc seculo nostram in die migrationis nostre volumus agi superius dicte sancte matris ecclesie fratribus refectionis prandia, pro tempore et rerum possibilitate parare non negligant, quatenus nostri memoriam recolentes devotiori supplicatione divinam propitiationem pro nobis implorare contendant. Ut autem hec auctoritatis nostre conlatio immobilem per omnia tempora in Dei nomine obtineat vigorem, manu nostra eam subter firmavimus, et de annulo nostro sigillari jussimus. S. Karoli religiosissimi regis. Gilbertus notarius ad vicem Hludovici recognovit. Data XII kal. junii, indictione prima, anno XIIII regis Karoli. Actum in civitate Arvernorum in Dei nomine feliciter, amen.